På Nordjyllands Internat i Hjallerup gør personalet, hvad de kan, for at hundene får en stressfri nytårsaften.

I aften er det nytårsaften, og det er tid til at tænke på vores kæledyr, som bliver bange og utrygge på grund af støjen fra nytårskrudtet, der bliver fyret af. Og på Nordjyllands Internat i Hjallerup er man i gang med at tage sine forholdsregler, så dyrene kommer godt og trygt igennem nytårsaften. Blandt andet er metervis af sorte sække de sidste dage hængt op for at blænde vinduerne på internatet. - Når først det rigtig går løs, så er vi skærmet for alle de lysglimt, der vil komme, siger internatleder Karina Fisker fra Nordjyllands Internat i Hjallerup. Ja, for lige så meget nogen elsker festfyrværkeri og bulder og brag - ligeså meget afskyr hunde det. Og nogen af dem viser allerede tegn på stress. - Hundene er jo pressede, fordi der sker så meget, siger Karina Fisker og peger på hunden Mille, som ligger og trykker sig i sin kurv. Skaber rolige rammer for hundene Og det er ikke bare Mille, der har brug for et sted at være nytårsaften. For der er travlt på internatet i Hjallerup. Alt er booket, og personalet og frivillige gør, hvad de kan, for at alle hunde får en stressfri nytårsaften. Karina Fisker forklarer, at personalet gør meget for at skabe de bedste rammer for, at hundene kan slappe af. For eksempel bliver hundekurvene sprayet med nogle dufte, der har en beroligende effekt. Og der skrues også op for blid musik, som kan få hundene til at slappe af. - Musikken gør jo også noget ved os mennesker, og det gør den også for hundene, forklarer Karina Fisker, som sørger for, at hundene får de bedste og lækreste kødben nytårsaften. - Det afleder også hundene, at de har de her ben at få tiden til at gå med, siger hun. Karina Fisker har et godt råd, som kan hjælpe hundene nytårsaften. - Det er vigtigt, at hunden mærker, at dens ejer er der og støtter, men man skal ikke være for pylret, siger internatlederen.